CELEX: C2006/060/81
Language: da
Date: 2006-03-11 00:00:00
Title: Sag T-446/05: Sag anlagt den  22. december 2005  — Amann & Söhne og Cousin Filterie mod Kommissionen

11.3.2006   
            
            
               DA
            
            
               Den Europæiske Unions Tidende
            
            
               C 60/42
            
         Sag anlagt den 22. december 2005 — Amann & Söhne og Cousin Filterie mod Kommissionen
   (Sag T-446/05)
   (2006/C 60/81)
   Processprog: tysk
   Parter
   
      Sagsøgere: Amann & Söhne GmbH & Co. (Bönnigheim, Tyskland) og Cousin Filterie S.A.S. (Wervicq, Frankrig) (ved Rechtsanwälte A. Röhling og M. Dietrich)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Den anfægtede beslutning annulleres, for så vidt som den angår sagsøgerne.
            
         
               —
            
            
               Subsidiært nedsættes den bøde, som blev pålagt sagsøgerne, til et rimeligt beløb.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgerne har anfægtet Kommissionens beslutning K(2005) 3452 endelig udg. af 14. september 2005 i sag 38.337 — PO/Sygarn (suppleret ved sagsøgtes beslutning K(2005) 3765 af 13. oktober 2005). Sagsøgerne blev i den anfægtede beslutning pålagt bøder for at have tilsidesat artikel 81 EF og EØS-aftalens artikel 53.
   Sagsøgerne har til støtte for påstandene fremført seks anbringender.
   Sagsøgerne har for det første gjort gældende, at der foreligger en overtrædelse af artikel 7, stk. 1, 1. punktum, i forordning nr. 1/2003 (1). Sagsøgerne har i denne forbindelse anført, at Kommissionen har begået en retlig fejl ved i den anfægtede beslutnings artikel 1 at antage, at der foreligger tre uafhængige tilsidesættelser af artikel 81, stk. 1, EF og EØS-aftalens artikel 53, stk. 1. Der foreligger faktisk kun en overtrædelse i overensstemmelse med artikel 7, stk. 1, i forordning nr. 1/2003. Sagsøgte har endvidere ifølge sagsøgerne begået en fejl ved vurderingen af varigheden af overtrædelsen.
   Sagsøgerne har for det andet gjort gældende, at der er sket en overtrædelse af artikel 15, stk. 2, i forordning nr. 17/1962 (2), eller af artikel 23, stk. 2, i forordning nr. 1/2003. Kommissionen har ifølge sagsøgerne overtrådt disse bestemmelser ved at pålægge bøder, der overstiger 10 % af Amann-gruppens samlede omsætning på verdensplan.
   Kommissionens anfægtede beslutning strider endvidere mod ligebehandlingsprincippet og proportionalitetsprincippet.
   For det fjerde har Amman & Söhne GmbH & Co. KG gjort gældende, at retningslinierne er blevet anvendt forkert, for så vidt angår sygarn til industribrug, idet der er foretaget en ukorrekt sondring ved fastsættelsen af det oprindelige beløb, en ukorrekt beregning med hensyn til varigheden af overtrædelsen samt en manglende hensyntagen til formildende omstændigheder.
   Sagsøgerne har for det femte gjort gældende, at retningslinierne er blevet anvendt urigtigt med hensyn til bilindustrien. Kommissionens tilsidesættelse heraf består i en ukorrekt beregning af grundbeløbet og en manglende hensyntagen til den omstændighed, at overtrædelsen ikke blev gennemført.
   Sagsøgerne har endelig har gjort gældende, at sagsøgte har tilsidesat sagsøgernes ret til kontradiktion i henhold til artikel 27, stk. 1, i forordning nr. 1/2003, og ret til forsvar i henhold til artikel 27, stk. 2, i forordning nr. 1/2003.
   
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).
   
      (2)  EØF Rådet: Forordning nr. 17: Første forordning om anvendelse af bestemmelserne i traktatens artikler 85 og 86, (EFT 1959-1962, s. 81).